重餞趙信州分韻得寢字
作者：劉克莊
朝代：宋

paragraphs: 近甸騷屑餘，當宁焦勞甚。
剖符寄非輕，弄印擇已審。
盎然春風和，解此寒色凜。
吾聞守四隣，豈必衛堂寢。
惡馬易調伏，小鮮難烹飪。
臘前況屢白，秋杪定一稔。
我侯但凝香，彼州自奠枕。
英英尚書郎，餞詩麗如錦。
驪珠忽滿軸，繼者皆曹沈。
顧予如病鶴，欲鳴聲復噤。
寧論鬼揶揄，行以親來諗。
南歸掣齋鈴，儻留故人飲。